section_heading: 2012.
paragraph_text: NFL draft 2012. godine Packersi su iskoristili za krpanje rupa u obrani, za što su potrošili prvih 6 pickova. Među njima se ističu Nick Perry (LB), Jerel Worthy (DE), Casey Hayward (CB) i Mike Daniels (DE). Sezona je započela porazom od San Francisco 49ersa, 22:30, a u iduće 4 utakmice Packersi su izgubili od Seattle Seahawksa i Indianapolis Coltsa, ali i pobijedili divizijske rivale Chicago Bearse te New Orleans Saintse. Do kraja sezone, Packersi su izgubili još samo dvaput, te omjerom 11:5 osvojili svoju diviziju drugi put zaredom. Doigravanje su započeli protiv još jednih divizijskih rivala, Minnesota Vikingsa. Vikingsi, predvođeni zamjenskim quarterbackom Joem Webbom, nisu se mogli oduprijeti Packersima koji pobjeđuju rezultatom 24:10 i prolaze dalje. U divizijskoj rundi Packerse dočekuju San Francisco 49ersi predvođeni novom zvijezdom na poziciji quarterbacka, Colinom Kaepernickom. Kaepernick je u toj utakmici nadmašio Aarona Rodgersa te odveo 49erse u konferencijski finale (i kasnije do Super Bowla) nakon pobjede nad Packersima rezultatom 45:31.